**Preliminarna zapažanja o posjeti Specijalne izvjestiteljke UN o prodaji i seksualnom iskorišćavanju djece Mame Fatime Singhateh Crnoj Gori 8-16. septembra 2021. godine**

*Na engleskom/crnogorskom jeziku*

*Podgorica, 16. septembar 2021. godine*

Dobro jutro i hvala vam na prisustvu.   
  
Na početku bih se zahvalila Vladi Crne Gore na pozivu da od 08. do 16. septembra obavim prvu posjetu ovoj zemlji, kao i na punoj saradnji prije i u toku posjete. Posjete je imala za cilj procjenu stanja u pogledu prodaje i seksualnog iskorišćavanja djece i mjera za sprečavanje i suzbijanje navedenih pojava kako bi se pružile preporuke i iskorijenili svi oblici prodaje i seksualnog iskorišćavanja djece i pomoglo u zaštiti, oporavku i reintegraciji djece žrtava.

Tokom osmodnevne posjete sam imala priliku da se susretnem sa predstavnicima izvršne, zakonodavne i sudske vlasti, kao i sa predstavnicom Savjeta za prava djeteta, zamjenicom Zaštitnika ljudskih prava i sloboda, poslanicima/poslanicama, djecom, organizacijama civilnog društva, pružaocima usluga u oblasti dječje zaštite, agencijama, fondovima i programima Ujedinjenih nacija, te predstavnicima međunarodne zajednice u Crnoj Gori. Imala sam priliku i da posjetim domove za djecu i skloništa za djecu i djecu žrtve trgovine ljudima, između ostalog Centar za prihvat stranaca i tražilaca azila u Spužu, Centar za djecu i mlade “Ljubović”, kao i romsko naselje u Nikšiću.

Zahvalna sam Vladi Crne Gore na odličnoj saradnji u vanrednim okolnostima u kontekstu pandemije COVID-19. Svim sagovornicima u ime države želim da se zahvalim na konstruktivnom dijalogu, uz očekivanje dalje saradnje i dodatnih informacija, između ostalog neophodnih podataka i statističkih podataka.   
  
Želim da izrazim zahvalnost svima koji su se susreli sa mnom, naročito djeci, pružaocima usluga i predstavnicima organizacija civilnog društva, na spremnosti za učešće u otvorenom dijalogu o pitanju prodaje i seksualnog iskorišćavanja djece u Crnoj Gori. Pohvaljujem njihovu predanost i posvećenost pružanju zaštite i pomoći djeci žrtvama i djeci u ranjivom položaju.  
  
Želim da izrazim i svoju zahvalnost timu UN u Crnoj Gori, na podršci tokom cjelokupne posjete.

**Pozitivni koraci i dešavanja**  
  
Crna Gora je uložila značajne napore kako bi unaprijedila strateški, pravni i institucionalni okvir za adekvatnu prevenciju i zaštitu djece i žena od nasilja i iskorišćavanja. Crna Gora je ratifikovala neke od ključnih međunarodnih dokumenata od značaja za pitanja prodaje i seksualnog iskorišćavanja djece. Usvojila je i niz strategija i protokola, među kojima Strategiju za prevenciju i zaštitu djece od nasilja (za period 2017-2021. godine), koja ima za cilj da svoj djeci u Crnoj Gori obezbijedi unaprijeđenu zaštitu od svih oblika nasilja, uključujući zanemarivanje i iskorišćavanje, do 2021. godine, prateći nacionalni Akcioni plan za njenu implementaciju, a osnovala je i multisektorsku komisiju za praćenje implementacije.

Bilo mi je drago da se upoznam sa postojanjem besplatne non-stop dostupne SOS linije za žrtve nasilja u porodici i SOS linije za pomoć djeci. Ohrabrila me je predanost i posvećenost zaposlenih u ustanovama za djecu koje sam imala priliku da posjetim.

Za potrebe preliminarnih zapažanja utvrdila sam pitanja koja su prikazana u nastavku. Ova preliminarna zapažanja će biti dodatno razrađena u završnom izvještaju, koji će biti predstavljen Savjetu UN za ljudska prava u martu 2022. godine.

**Trgovina djecom u svrhu seksualnog iskorišćavanja, uključujući i dječje brakove**

Crna Gora i dalje ostaje zemlja tranzita za lica koja su predmet trgovine i prodaje, između ostalog u svrhu seksualnog iskorišćavanja i prisilnog rada.

Postojeći zakon tretira prodaju djece u kontekstu trgovine ljudima. Nadalje, u Strategiji za borbu protiv trgovine ljudima za period 2019–2024. godine koristi se izraz "trgovina ljudima/djecom”, a krivično djelo prodaje se ne razmatra zasebno. Preporučujem da se u zakonu napravi razlika između prodaje djece i trgovine djecom u skladu sa Fakultativnim protokolom o prodaji djece, dječjoj prostituciji i dječjoj pornografiji uz Konvenciju o pravima djeteta.

Na osnovu održanih razgovora se stiče utisak da se prijavljuje mali broj slučajeva seksualnog nasilja nad djecom. To upućuje na nedovoljno prijavljivanje i identifikovanje žrtava. U razgovorima je razotkriveno postojanje kulture šutnje ili tolerancije prema takvim krivičnim djelima, kao i da se djeci često ne vjeruje, nema se povjerenja u njih ili se krive za to što su postala žrtve seksualnog nasilja.   
  
Kad je riječ o dječjim brakovima, koji mogu predstavljati prodaju djece u svrhu seksualnog iskorišćavanja, prisilnog rada i finansijskog iskorišćavanja kao što je prisilno prosjačenje, teško je utvrditi stepen rasprostranjenosti ove pojave. Čini se, međutim, da je prisustvo ove prakse značajno u romskoj i egipćanskoj zajednici, prvenstveno usljed društvene isključenosti, diskriminacije i siromaštva, pored ostalih ranjivosti. Ovo pogađa i dječake i djevojčice, ali posebno djevojčice.

Na osnovu obavljenih razgovora zaključuje da se dječji brakovi ne smatraju uvijek krivičnim djelom, već dijelom tradicije i običaja. Negativan uticaj ove prakse na zdravlje i obrazovanje djece je neporeciv. Djeca ne bi trebalo da budu izložena ugovorenim, ranim ili prisilnim brakovima, već da dobiju njegu kako bi u potpunosti razvila svoj potencijal. Država bi trebalo da obezbijedi kontinuirane programe senzibilizacije i podizanja nivoa svijesti o ovom pitanju i da intenzivira implementaciju politika koje će dovesti do potpunog iskorjenjivanja ove prakse.

**Seksualno zlostavljanje i iskorišćavanje djece na internetu**   
  
Problem seksualnog zlostavljanja i iskorišćavanja djece se pogoršao tokom zaključavanja u vrijeme pandemije, kada su djeca morala da pređu na učenje na daljinu. To je pojačalo njihovu izloženost rizicima od seksualnog iskorišćavanja i navođenja/pripremanja na internetu. Međutim, zbog nedostatka dostupnih podataka je teško utvrditi u kojoj je mjeri ova pojava prisutna u Crnoj Gori. Iako je Krivični zakonik izmijenjen kako bi se zabranila upotreba, podvođenje ili nuđenje djece uzrasta od 14 do 18 godina u svrhe proizvodnje pornografskih materijala, ne postoji odgovarajuće zakonodavstvo kojim bi se kriminalizovalo navođenje/pripremanje (*grooming*), između ostalog preko interneta.

Mada je osnivanje Grupe za suzbijanje krivičnih djela visokotehnološkog kriminala u sastavu Uprave policije pozitivno dešavanje, tu jedinicu bi trebalo osnažiti kroz angažovanje i obuku većeg broja eksperata za ovu oblast. Takođe, snažno preporučujem formulisanje zakona i strategija na temu seksualnog iskorišćavanja djece na internetu i zlostavljanja putem upotrebe različitih tehnologija. Snažno se preporučuje da se po ovom pitanju sarađuje sa organima za sprovođenje zakona iz ostatka regiona.

**Seksualno iskorišćavanje u kontekstu putovanja i turizma**

Crna Gora je poznata turistička destinacija. Obaviještena sam da se tokom turističke sezone jedna trećina lica koja ulaze u zemlju ne registruje na granici. Time se povećava rizik od trgovine u svrhu seksualnog iskorišćavanja djece i seksualnog iskorišćavanja u kontekstu turizma. Ohrabrilo me je to što sam čula da će u bliskoj budućnosti biti uspostavljen registar svih lica koja ulaze u Crnu Goru. S obzirom na značaj ovog pitanja, preporučila bih imenovanje kontakt osobe za oblast turizma u Ministarstvu unutrašnjih poslova, u cilju lakše saradnje i komunikacije između ministarstava. Takođe, snažno podstičem Vladu da formuliše politike, strategije i zakone u cilju podizanja nivoa svijesti, otkrivanja, zabrane i kažnjavanja djela i aktivnosti koje se tiču seksualnog iskorišćavanja i zlostavljanja djece u kontekstu putovanja i turizma.

**Ranjive grupe**

1. ***Djeca u nepovoljnom društvenom položaju i ranjiva djeca, uključujuci djecu iz romske i egipćanske zajednice***

Društveno-ekonomske razlike, siromaštvo i društvena isključenost dovode do nejednakosti u pogledu mogućnosti i pristupa socijalnim servisima za djecu u najranjivijim zajednicama, naročito djecu u romskim i egipćanskim zajednicama. Iako je Vlada realizovala nekoliko inicijativa kojima se potpomaže društvena uključenost i povećava pristup obrazovanju za takve zajednice, romska i egipćanska djeca se i dalje suočavaju sa diskriminacijom i društvenom isključenošću. Stoga su izloženi iskorišćavanju i riziku od trgovine u svrhe prosjačenja, seksualnog iskorišćavanja ili ranih i prisilnih brakova.

Snažno ohrabrujem Crnu Goru da nastavi da ulaže u socijalne, ekonomske i druge mjere namijenjene romskoj i egipćanskoj manjini, sprovodi programe podizanja nivoa svijesti i edukacije kao i da ulaže napore na promovisanju rodne ravnopravnosti, borbi protiv nasilja nad djevojčicama i dječjih brakova i podržava politike za osnaživanje žena i djevojčica kao načina borbe protiv glavnih uzroka trgovine i prodaje.

***ii. Djeca migranti***

Imala sam priliku da posjetim Centar za tražioce azila u Spužu, objekat za prihvat stranaca kojim upravlja država u kom su muškarci, žene i porodice smješteni u zasebnim krilima objekta. Crna Gora je zemlja tranzita za trgovinu djecom migrantima, uključujući djecu bez pratnje i djecu razdvojenu od svojih porodica. Obaviještena sam da se stiče utisak da identifikovanje potencijalnih slučajeva djece žrtava trgovine i prodaje među migrantima, izbjeglicama i tražiocima azila i dalje predstavlja izazov. Ovom pitanju potrebno je i dalje posvećivati pažnju.

***iii. Djeca sa smetnjama u razvoju***

Na osnovu razgovora sa sagovornicama zaključujem da nema posebnih podataka o slučajevima nasilja, seksualnog zlostavljanja ili trgovine djece sa smetnjama u razvoju. U razgovorima se dalje ukazuje na to da se u vezi sa prijavama za zlostavljanje djece sa smetnjama u razvoju ne sprovode adekvatne istrage, te da su zbog nepostojanja podataka ova pitanja i slučajevi nevidljivi. Crna Gora ima dnevne centre, pomoć u kući za odrasle sa invaliditetom, ali ne i za djecu sa smetnjama u razvoju. Takvu podršku, kao i psihosocijalnu i savjetodavnu pomoć, treba obezbijediti za djecu u slučajevima kada je ona potrebna. Podstičem Vladu da prikuplja raščlanjene podatke o ovoj ranjivoj grupi i da uz to uspostavi registar na nacionalnom nivou kako bi poslužili kao osnova za kreiranje politika i strategija za smanjenje rizika od bilo kakvog oblika seksualnog zlostavljanja i iskorišćavanja.

**Prevencija i odgovor**   
  
Imala sam priliku da posjetim domove i prihvatilišta za djecu i druge žrtve nasilja.

U Bijeloj sam obišla Dječji dom “Mladost”, ustanovu na nacionalnom nivou za djecu bez roditeljskog staranja. Želim da pohvalim posvećenost osoblja radu i samim korisnicima, ali konstatujem da centar pruža usluge koje prevazilaze kapacitete ustanove i mandat zbog kog je osnovana. Pitanje prodaje i seksualnog zlostavljanja i iskorišćavanja djece zahtijeva holistički i multidisciplinarni pristup zaštiti, oporavku i reintegraciji žrtava ovih pojava. Za te potrebe se toplo preporučuje uspostavljanje posebnog centra. Takođe se nadam da bi takav novi centar imao multidisciplinarni, holistički i međuagencijski pristup u kome bi sve usluge bile koordinisane u okviru sigurnog okruženja prilagođenog djeci i pružane na jednom mjestu.

**Nedostaci**

***i. Podaci***

Nedostaju adekvatni i sistematično prikupljeni pouzdani, centralizovani i raščlanjeni podaci o pojavi seksualnog zlostavljanja i seksualnog iskorišćavanja djece. Postoji relativno mali broj postupaka sudskog gonjenja i osuđujućih presuda vezanih za djela seksualnog zlostavljanja i iskorišćavanja. Prikupljanje podataka i koordinacija i dalje predstavljaju izazov zbog nedostatka jedinstvene centralizovane baze podataka. Veliki dio informacija u sektoru dječje zaštite nalazi se u različitim ustanovama koje su nadležne za različite politike vezane za djecu. Od izuzetnog je značaja uspostavljanje odgovarajućeg sistema za sveobuhvatno prikupljanje podataka, uključujući podatke o prijavama i sudskom gonjenju za djela u vezi sa prodajom i seksualnim iskorišćavanjem djece. Takođe preporučujem da se uspostavi povjerljiva baza podataka djece koja su dobila podršku u okviru sistema kako bi se kasnije ta djeca pratila, pratilo njihovo stanje i kako bi im se pružala podrška na koju imaju pravo, u skladu sa potrebama.

***ii. Saradnja***

Takođe me zabrinjava nedostatak koordinacije među institucijama i razmjene podataka među službama dječje zaštite, policije i pravosuđa. Ovaj nedostatak predstavlja prepreku za obezbjeđivanje holističkih intervencija, dugoročne zaštite, oporavka, dostupnih i održivih savjetodavnih usluga i daljeg praćenja djece žrtava seksualnog zlostavljanja. Stoga toplo preporučujem da se uspostavi mehanizam koordinacije za identifikovanje i zaštitu djece žrtava i jačanje kapaciteta policijskih službenika, graničnih službenika i socijalnih radnika za identifikovanje i pružanje pomoći i zaštite djeci žrtvama.

***iii. Obuka i podizanje nivoa svijesti***

Tokom razgovora sam čula da nedostaju specijalizovani stručni radnici za rad sa traumatizovanom djecom. Na primjer, u vrijeme moje posjete Crna Gora je imala samo troje dječjih psihijatara. Neophodna je specijalizovana obuka u cilju jačanja kapaciteta, kako bi se formirala grupa stručnjaka koja bi na holistički način pristupila radu na najtežim slučajevima zlostavljanja i starala se da se djeca integrišu u zajednicu i obrazovanje.

Snažno bih podstakla Vladu da, preko Zavoda za socijalnu i dječju zaštitu, kreira sveobuhvatan program na temu prodaje djece i seksualnog nasilja koji bi bio akreditovan, a koji bi naročito bio namijenjen voditeljima slučaja koji rade sa žrtvama i potencijalnim žrtvama zlostavljanja i iskorišćavanja.

**Zaključak**

Zaključila bih tako što bih ponovila da sam zahvalna Vladi Crne Gore na pozivu da posjetim zemlju. Taj poziv i saradnja tokom posjete ukazuju da postoji posvećenost borbi protiv pošasti kakvu predstavlja prodaja i seksualno iskorišćavanje djece i pružanju ključne zaštite i podrške žrtvama. Ohrabruje me to što je znatan dio posla već obavljen i nadam se da će moja posjeta i predstojeći izvještaj biti od pomoći zemlji u postizanju daljeg napretka u ovoj oblasti.  
  
Hvala vam na pažnji.